Kaapstad skep werk terwyl verliese nasionaal ervaar word – Plato | Netwerk24
Kaapstad skep werk terwyl verliese nasionaal ervaar word – Plato
16 Junie 2021 21:15
Beleggings van meer as R11 miljard het die afgelope jaar na Kaapstad gevloei en minstens 40 000 werkgeleenthede kon geskep word deur konstruksieprojekte wat reeds aan die gang is of binnekort begin.
Dit is deur sulke pogings om werk te skep dat Kaapstad die metrogebied is met die laagste werkloosheidsyfer in die land, het Dan Plato, burgemeester van Kaapstad, Woensdag in 'n verklaring gesê.
Hy het op Jeugdag daarop gewys dat werkloosheid een van die grootste uitdagings vir jong Suid-Afrikaners is.
"Die opstand in Soweto in 1976 het ontstaan by 'n jeug wat 'n verenigde Suid-Afrika met gelyke geleenthede wou bou. En dit is dieselfde verbintenis wat ons vandag benodig om 'n gemeenskap te bou wat verenig en gefokus is op groei," lui Plato se verklaring.
Van die metro se pogings om werk te skep, behels die jaarlikse #YouthStartChallenge waar jong mense tussen 18 en 35 jaar deur volhoubare sakeplanne wat werksgeleenthede kan skep, opleiding en ontwikkelingsgeleenthede kry.
Plato sê die kwartaallikse peilings vir Januarie tot Maart vanjaar dui daarop dat indiensneming in Kaapstad se formele en informele sektor met 20 000 gegroei het, terwyl die nasionale ekonomie 'n verlies aan werksgeleenthede ervaar het.
Hy het 'n beroep op die nasionale regering gedoen om sy Covid-19-inentingsprogram te bespoedig sodat sakebedrywighede weer normaal kan voortgaan. Dit sal ook die ekonomie se herstelproses aanhelp.
Luidens die jongste statistieke van die nasionale gesondheidsdepartement is net meer as 1,8 miljoen mense in Suid-Afrika reeds teen Covid-19 ingeënt. Hiervan is 289 183 in die Wes-Kaap.